钦定古今图书集成/明伦汇编/氏族典/第159卷 > 《廖用贤尚友录》 > 《韩世家》
## 钦定古今图书集成/明伦汇编/氏族典/第159卷 > 《廖用贤尚友录》 > 《韩世家》

韩之先与周同姓，姓姬氏。其后苗裔事晋，得封于韩
原，曰韩武子。武子后三世有韩厥，从封姓为韩氏。

〈注〉索隐曰：按《左氏传》云“邘晋应韩武之穆”，则韩是武王之子。然《诗》称“韩侯出祖”，则是有韩而先灭。今据此文，云“其后裔事晋，封于原，曰韩武子”，则武子本是韩侯之后，晋又封之于韩原，即今之冯翊韩城是也。然按系本及《左传》旧说，皆谓韩万是曲沃桓叔之子，即是晋之支庶。又《国语》叔向谓韩宣子能修武子之德，起再拜谢曰：“自桓叔已下，嘉吾子之赐”，亦言桓叔是韩之祖也。今以韩侯之后别有桓叔，非关曲沃之桓叔，如此，则与太史公之意亦有违尔。